Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 315/11/7701	Bardejov, 17.2.2012
EEČ : 2-54-2-2012

U Z N E S E N I E

Trestná vec:	obvinený XXXXX  
Prečin:	porušovanie domovej slobody podľa § 194 odsek 1, odsek 2 písmeno b/ Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bardejov
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
- písomné vyhlásenie obvineného XXXXX, že spáchal skutok, za ktorý je stíhaný a že toto vyhlásenie vykonal slobodne, vážne a určito,
- prehlásenie poškodených XXXXX  a XXXXX, že si neuplatňujú náhradu škody v súvislosti s prečinom porušovania domovej slobody podľa § 194 ods. 1,
  ods. 2 písm. b/ Tr. zákona č. 300/2005 Z. z. v znení neskorších predpisov, keďže táto škoda im už bola plne obvineným uhradená,
- zloženie sumy 150,-EUR obvineným XXXXX na účet Krajskej prokuratúry, so sídlom Masarykova 16, 080 01 Prešov, č. ú. 7000063230/8180 
  na všeobecne prospešné účely, pričom z uvedenej sumy patrí štátu na peňažnú pomoc poškodeným trestnými činmi 50%, t. j. 75,-EUR a zvyšných 50%, t. j. 
  75,-EUR bolo určených pre Domov sociálnych služieb - ALIA, so sídlom Ťačevská 38, XXXXX XXXXX, IČO: XXXXX, DIČ: XXXXX, č. ú. XXXXX, 
  DEXIA banka Slovensko,
- vyhlásenie poškodených, že súhlasia so zmierom a vyhlasujú, že týmto sú ich nároky na náhradu škody v predmetnej veci plne uspokojené a nebudú si voči
 obvinenému v budúcnosti uplatňovať ďalšie iné nároky 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom Odb.kriminálnej polície OR PZ XXXXX pod spisovou značkou ORP-191/OEK-BJ-2011.

Skutková veta: 
dňa 09.05.2011 v čase okolo 05.00 hod. v Bardejove na ul. Komenského č. 13 na prízemí neoprávnene vnikol do bytu poškodeného XXXXX, nar. XXXXX, a XXXXX, nar. XXXXX a to tak, že telom bližšie nezisteným spôsobom násilím vytlačil zatvorené vchodové dvere bytu v oblasti zámku, po čom vnikol do chodby bytu kde sotil do XXXXX, následkom čoho spadla na zem, v dôsledku čoho utrpela zranenie a to pomliaždenie driekovej oblasti chrbta s dobou liečenia 5-6 dní, následne XXXXX sotil do výťahových dverí na chodbe bloku, v dôsledku čoho tento utrpel pomliaždenie tváre vpravo a rany na tvári a chrbte pravej ruky s dobou liečenia 5-6 dní a poškodením vchodových dverí bytu spôsobil škodu vo výške 350,-EUR, pričom skutku sa dopustil v omyle, že ide o byt užívaný jeho manželkou XXXXX    
Odôvodnenie: 
      Uznesením vyšetrovateľa OKP OR PZ SR v Bardejove sp. zn. ORP-191/OVK-BJ-2011 zo dňa 09.05.2011 bolo podľa § 199 ods. 1 Tr. poriadku začaté trestné stíhanie a podľa § 206 ods. 1 Tr. poriadku vznesené obvinenie XXXXX, nar. XXXXX vo XXXXX trvale bytom XXXXX, ul. XXXXX, zamestnanému ako XXXXX, XXXXX za zločin porušovania domovej slobody podľa § 194 ods. 1, ods. 2 písm. b/, ods. 3 písm. a/ Tr. zákona, ktorého sa mal dopustiť tak, že dňa 09. 05. 2011 v čase okolo 05.00 hod. v Bardejove na ul. Komenského č. 3 neoprávnene vnikol do bytu poškodeného XXXXX, nar. XXXXX a XXXXX, nar. XXXXX a to tak, že telom bližšie nezisteným spôsobom násilím vytlačil zatvorené vchodové dvere bytu v oblasti zámku, po čom vnikol do chodby bytu, kde sotil do XXXXX, následkom čoho menovaná spadla na zem, pričom došlo k narazeniu a pomliaždeniu driekovej oblasti chrbta s dobou liečenia 5-6 dní, následne XXXXX sotil do výťahovej šachty na chodbe bloku, následkom čoho menovaný utrpel poranenie pravej ruky s dobou liečenia 5-6 dní, poškodením zariadenia bytu poškodeným XXXXX a XXXXX spôsobil škodu vo výške cca 200,- €.  

      Vyšetrovanie predmetnej trestnej veci bolo ukončené dňa 31.8.2011 a na vec sa vzťahujúci vyšetrovací spis bol dňa 02.09.2011 predložený Okresnej prokuratúre v Bardejove na ďalšie konanie. 

      Listom sp. zn. Pv 315/11-19, 20, a 21 bol tak obvinený XXXXX, ako aj poškodení XXXXX a XXXXX upozornení na zmenu právnej kvalifikácie skutku s tým, že skutok kladený za vinu obvinenému XXXXX bude ďalej posudzovaný ako prečin porušovania domovej slobody podľa § 194 ods. 1, ods. 2 písm. b/ Tr. zákona. 

     Listom sp. zn. Pv 315/11-23 zo dňa 05.01.2011 bola vec predložená na vykonanie mediácie probačnému a mediačnému úradníkovi Okresného súdu v Bardejove.

     Listom sp. zn. 1M 01/2012 zo dňa 23.01.2012 Okresný súd v Bardejove predložil správu o výsledku mediácie spolu s uzavretou dohodou o zmieri a vyhláseniami obvineného a poškodených k mediácii. V priebehu mediácie obvinený XXXXX a poškodení XXXXX a XXXXX uzatvorili dňa 19.01.2012 dohodu o zmieri, z obsahu ktorej je zrejmé, že:

obvinený XXXXX:

- vyhlásil, že spáchal skutok, za ktorý je stíhaný a toto vyhlásenie vykonal slobodne, vážne a určito a súhlasil so schválením zmieru,
- zložil na účet Krajskej prokuratúry v Prešove so sídlom Masarykova 16, 080 01 Prešov, č. ú. XXXXX peňažnú sumu na všeobecne prospešné účely vo výške 150,-EUR, z ktorej sumy patrí štátu ne peňažnú pomoc poškodeným trestnými činmi 50%, t. j. 75,-EUR a za adresáta zvyšných 50%, t. j. 75,-EUR určil Domov sociálnych služieb - ALIA, so sídlom XXXXX, XXXXX XXXXX, IČO: XXXXX, DIČ: XXXXX, č. ú. XXXXX DEXIA banka Slovensko, a.s., XXXXX.

poškodení XXXXX a XXXXX:

- vyhlásili, že súhlasia so schválením zmieru podľa § 220 Tr. poriadku,
- prehlásili, že si neuplatňujú náhradu škody v súvislosti s prečinom porušovania domovej slobody podľa § 194 ods. 1, ods. 2 písm. b/ Tr. zákona, keďže táto škoda im už bola obvineným XXXXX uhradená.

   Podľa § 194 ods. 1 Tr. zákona, kto neoprávnene vnikne do obydlia iného alebo tam neoprávnene zotrvá, potrestá sa odňatím slobody až na dva roky.

   Podľa ods. 2 písm. b/ Tr. zákona, odňatím slobody na jeden rok až päť rokov sa páchateľ potrestá, ak spácha čin uvedený v odseku 1 prekonaním prekážky. ktorej účelom je zabrániť vniknutiu.

   Podľa § 220 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, 

b/ nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a 

c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci. 

   Z podaných charakteristík na obvineného XXXXX z miesta trvalého bydliska, z odpisu z registra trestov Generálnej prokuratúry SR som zistil, že v osobe obv. XXXXX ide o osobu, ktorá doposiaľ viedla riadny život. Doposiaľ súdne trestaný nebol. V evidencii priestupkov Obvodného úradu v Bardejove, odbor všeobecnej vnútornej správy je vedený ako obvinený vo veci vedenej pod sp. zn. XXXXX za priestupok proti občianskemu spolunažívaniu podľa § 49 ods. 1 písm. d/ zákona SNR č. 372/1990 Zb. o priestupkoch v znení neskorších predpisov, za spáchanie ktorého mu bola uložená sankcia - pokarhanie. Zamestnávateľ firma XXXXX ho ako XXXXX hodnotí vysoko kladne.

   Vzhľadom na osobu obvineného, s prihliadnutím na jeho doterajší život, okolnosti prípadu, na povahu a závažnosť spáchaného činu možno teda rozhodnutie o schválení zmieru a zastavení trestného stíhania obvineného XXXXX považovať za dostačujúce.

   Konštatujúc splnenie predpokladov a podmienok pre postup prokurátora podľa § 220 ods. 1 Tr. poriadku bolo preto rozhodnuté o schválení zmieru a zastavení trestného stíhania obv. XXXXX.

    
Poučenie: 
Proti tomuto uzneseniu sťažnosť nie je prípustná (§ 185 ods. 2 Trestného poriadku)

JUDr. Martin Tuleja
prokurátor